**भारत सरकार**

**पेट्रोलियम और प्राकृतिक गैस मंत्रालय**

**राज्‍य सभा**

**तारांकित प्रश्‍न सं0 235**

**दिनांक 08 अगस्‍त, 2018**

**प्राकृतिक गैस पाइपलाईन का गुवाहाटी तक**

**विस्तार किया जाना**

**\*235. श्री भुवनेश्वर कालिताः**

क्या पेट्रोलियम और प्राकृतिक गैस मंत्री यह बताने की कृपा करेंगे किः

(क) क्या यह सच है कि भारतीय गैस प्राधिकरण लिमिटेड ने उत्तर-पूर्वी क्षेत्र को ग्रिड से जोड़ने के लिए महत्वाकांक्षी ‘प्रधान मंत्री ऊर्जा गंगा’ प्राकृतिक गैस पाइपलाइन परियोजना का विस्तार गुवाहाटी तक करने की योजना बनाई है;

(ख) यदि हां, तो क्या भारतीय गैस प्राधिकरण लिमिटेड द्वारा व्यवहार्यता रिपोर्ट तैयार कर ली गई है; और

(ग) क्या सरकार द्वारा परियोजना लागत को स्वीकृति प्रदान कर दी गई है और यदि हां, तो इस परियोजना पर कार्य कब तक आरंभ कर दिये जाने की संभावना है?

**उत्तर**

**पेट्रोलियम और प्राकृतिक गैस मंत्री**

**(श्री धर्मेन्द्र प्रधान)**

**(क) से (ग):** एक विवरण सदन के पटल पर रख दिया गया है।

**“प्राकृतिक गैस पाइपलाईन का गुवाहाटी तक विस्तार किया जाना” के संबंध में संसद सदस्‍य श्री भुवनेश्वर कालिता द्वारा पूछे गए दिनांक 08 अगस्‍त, 2018 के राज्‍य सभा तारांकित प्रश्‍न सं. 235 के भाग (क) से (ग) के उत्तर में उल्‍लिखित विवरण।**

**(क):**  सरकार ने ‘प्रधान मंत्री ऊर्जा गंगा’ के नाम से विख्‍यात 2655 कि.मी. लंबी जगदीशपुर-हल्दिया-बोकारो-धामरा गैस पाइपलाइन (जेएचबीडीपीएल) परियोजना के विकास के लिए गेल को 5176 करोड़ रुपए का पूंजी अनुदान (अर्थात 12,940 करोड़ रुपए की अनुमानित पूंजीगत लागत का 40%) प्रदान करने का निर्णय लिया है।  सरकार ने पेट्रोलियम और प्राकृतिक गैस विनियामक बोर्ड (पीएनजीआरबी) को गेल को जेएचबीडीपीएल परियोजना के एक अभिन्‍न भाग के रूप में लगभग 750 कि.मी. लंबी बैरौनी-गुवाहाटी, असम पाइपलाइन, जो अनुमोदित समग्र परियोजना लागत के भीतर पूर्वोत्‍तर क्षेत्र को  राष्‍ट्रीय गैस ग्रिड से जोड़ेगी, को विकसित करने हेतु गेल को प्राधिकृत करने के लिए निर्देश जारी किया है।

(ख) और (ग): गेल द्वारा अप्रैल, 2018 में बरौनी-गुवाहाटी पाइपलाइन परियोजना के लिए विस्‍तृत व्‍यवहार्यता रिपोर्ट (डीएफआर) तैयार की गई थी। निर्माण कार्य नवम्‍बर, 2018 से शुरू होने की संभावना है।

\*\*\*\*\*